Suzish bo‘yicha uch karra jahon chempioni dopingda qo‘lga tushdi

Rossiyalik sportchining qonidan taqiqlangan moddalar topilgan. Bu haqda “Izvestiya” gazetasi xabar berdi.
Rossiyaning suzish bo‘yicha eng yaxshi sportchilaridan biri — Yuliya Yefimova doping qabul qilganligi uchun ikki yillik diskvalifikatsiya bilan jazolanishi mumkin. Suzuvchining noyabr-dekabr oylaridagi yirik musobaqaga tayyorgarligi vaqtida o‘tkazilgan analizida taqiqlangan modda — degidroepiandrosteron (DHEA) topilgan.

Yefimova shunchaki quvvatlantiruvchi ozuqaviy qo‘shimcha iste’mol qilganini aytdi.  Aynan shu qo‘shimcha tarkibida doping moddasi bo‘lgan. Shunday ekan, Yuliya Yefimovaning ikki yllik diskvalifikatsiyadan qochib qutulishi juda qiyin bo‘lishini tahmin qilish mumkin. Odatda bu kabi testlarda qo‘lga tushgan suzuvchilarga aynan ikki yillik jazo beriladi.
Bu borada Yuliya Yefimovaning o‘zi ham, Rossiya suzish federatsiyasi vakillari ham izoh berishni istamagan. Favqulodda yig‘ilish yakuniga yetgandan so‘nggina rasmiy bayonot berilishi kutilmoqda.
Yuliya Yefimova suzish bo‘yicha nafaqat Rossiya, balki butun dunyo yetakchilaridan biri hisoblanadi. U uch karra jahon va Yevropa chempioni, 25 metrlik masofaga suzish bo‘yicha Yevropaning yetti karra chempioni va Londondagi Olimpiya o‘ yinlari bronza medali sohibasi. Shuningdek, Qozon shahridagi yozgi Universiadada to‘ rtta oltin medalga sazovor bo‘ lgan.